Psihologija porodice (školska 2024/25.godina)
Samostalni rad- Uloge u porodici (uvod u temu Porodične uloge i odnosi)
Unutar porodice svako od članova ima svoju ulogu. Uloga (kao i u bilo kojoj drugoj grupi) podrazumeva očekivana ili dodeljena ponašanja koja se vezuju za određeni položaj ili svrhu koju osoba ima u grupi/sistemu.  

Neke od uloga (ili bolje rečeno, aspekata uloga) su „realne“, svima vidljive- npr. neko je majka, otac, sin, ćerka. Neki aspekti uloga nas još specifičnije određuju- npr. veoma mlada majka, uključen otac, najmlađe dete, najstariji sin, jedino dete u porodici... 

Neke nas opisuju preko konteksta u kom su uloge nastale ili koincidencije sa nekim drugim dešavanjima u porodici (ili šire)- npr. dete koje je preživelo (iz blizanačke trudnoće, na primer), stariji brat deteta sa smetnjama u razvoju, usvojitelj/usvojiteljka...

Za veliki broj uloga okruženje, tradicija, uverenja, kultura i kontekst u kom porodica živi, nude manje ili više jasne smernice za to kako da se realizuju. Na primer, za ulogu učitelja postoje jasne profesionalne smernice. Smernice za uloge u porodici su, iako svi imamo neku ideju da ih dobro razumemo, zapravo vrlo neodređene. Društvo i kultura imaju nekakva očekivanja od uloge majke, oca ili deteta, supružnika ili roditelja, ali ta očekivanja ne nude jednoznačno jasan okvir za funkcionisanje u ovim ulogama. Zato se način na koji se „bude“ majka, otac, dete...- veoma razlikuje od porodice do porodice. U tom smislu- porodične uloge su često vulnerabilne, i smatramo ih ulogama sa „dodeljenim“- implicitnim značenjima. Konteksti života porodica, sama istorija porodice, lična uverenja ili iskustva, karakteristike člana porodice koji se nalazi u nekoj ulozi-doprinose tome da se u porodici daju specifična, često neizrečena i nedogovorena, implicitna značenja neke uloge. Tako, na primer, majka može biti požrtvovana, otac spasilac, deca  mogu nositi uloge Kavgadžije, Osobenjaka, Tihog deteta, Razmaženka, Debeljuce...

Zato kada razmišljamo o porodici otvaramo sledeća pitanja:

-ko živi u ovoj porodici?

-šta u ovoj porodici znači biti Majka, Otac, Ćerka/Sin...? Kako porodica definiše značenje ovih uloga (i kako se to vidi)?

-ko od članova porodice deli ovo viđenje uloge, a ko se razlikuje? (po čemu, zašto, kako se to vidi?)

-koji odnosi su u funkciji održavanja ovog značenja uloge? (Jer, npr- nema Razmaženog deteta bez Požrtvovanog roditelja spremnog da udovolji detetu; nema usamljene majke bez odsutnog oca i slično).

Razmišljajte o sledećoj porodici:

U jednoj zajednici živeo je otac koji je sa svojom voljenom ženom odgajao ćerku jedinicu.  Supruga je nažalost preminula i otac je morao sam da brine o svom detetu. Otac je bio siromašan, topao, požrtvovan i blag. Ćerka je bila topla, načitana, kulturna, fina, lepa. U selu su svi bili oduševljeni njom, mladići zaljubljeni u nju. Zvali su je Bela (Lepotica).

Da bi zbrinuo svoju porodicu Siromašni Otac se zaduživao kod vlastelina, siguran da će moći da mu vrati dugove. Vlastelin je bio zao, pohlepan, gord, grub, samotnjak, osobenjak. U selu su ga zvali Zver.

U jednom momentu, Vlastelin Zver je od Siromašnog Oca tražio da isplati svoje dugove. Kako ovaj to nije mogao, Vlastelin Zver je postavio ultimatum- ili će Siromašni Otac dati novac ili svoju kćer. 
Tako je Siromašni Otac poslao Belu da se uda za Zver.

Proširenu porodicu dakle sada čine: Siromašni Otac, Pokojna Majka, Bela i Zver. 

Razmislite i opišite:

-šta u ovoj porodici znači biti Otac, a šta biti Ćerka? Koja su očekivana ponašanja u ovim ulogama?

-koji odnosi su u funkciji održavanja ovog značenja uloge? (za svaku ulogu)

Probajte da razumete kako se te uloge vide (kojim ponašanjima akteri ostaju dosledni svojim ulogama) u sledećim situacijama:

1. Siromašni Otac se predaje i kaže Vlastelinu Zveri: „Uzmi mene i zatoči me za ceo život, ali mi poštedi Ćerku“. Zver pristaje i stavlja Oca u tamnicu. Ćerka dolazi po kiši u zamak Vlastelina Zveri i traži da joj on pusti Oca, a uzme nju.

2. Pokajani Siromašni otac se vraća u zamak Vlastelina Zveri i kaže da ne može da živi sa žrtvom koju je Ćerka načinila za njega. Zver se razbesni. Ćerka stane ispred oca i kaže: „Ne, ja biram ovaj brak“.

Svoja razmišljanja zapišite. Ponesite pisanu verziju svog rada na čas 25.11.
